# Centrum a najvyššia sila Ježišovho spoločenstva

Mt 18,18-20

Veru, hovorím vám: "Čo zviažete na zemi, bude zviazané v nebi, a čo rozviažete na zemi, bude rozviazané v nebi." A zasa vám hovorím: "Ak budú dvaja z vás na zemi jednomyseľne prosiť o čokoľvek, dostanú to od môjho Otca, ktorý je na nebesiach. Lebo kde sú dvaja alebo traja zhromaždení v mojom mene, tam som ja medzi nimi."

Úvahy o kresťanskom spoločenstve inšpirované 18. kapitolou Matúšovho evanjelia nás privádzajú zamerať náš zrak na štyri verše, ktoré bývajú často citované, ale tiež veľmi často málo porozumené. Prvým dôvodom je to, že ich vytrhávame z ich kontextu. Z tohto dôvodu sa nám často môžu stať pomýlením alebo dokonca kameňom úrazu. Pomýlením v tom, že prvé dva verše (o zväzovaní a rozväzovaní) zjednodušene identifikujeme s rozhodovacím právom spoločenstva a nezriedka sa nám stáva kameňom úrazu názor, že modlitba čo i len dvoch ľudí musí byť účinná, čo neraz spôsobuje trpké sklamania a otázniky. Veď je tam napísané, že môžu prosiť *o čokoľvek* a *dostanú to.*

*Veru hovorím vám.* Ekumenický preklad prekladá *Amen, hovorím vám.* Amen je slávnostná zmluva, záväzok a Kristus svojimi slovami udeľuje svojmu spoločenstvu prepojenie medzi zemou a nebom. V modlitbe, ktorú nám zanechal, nás učí prosiť o Božiu vôľu, ktorá je v nebi, aby bola uskutočnená aj na zemi. Prepojenie zeme a neba je teda významnou skutočnosťou a kresťanské spoločenstvo dostáva túto vznešenú úlohu.

*Čo zviažete, čo rozviažete ...* Mnohokrát však, pod vplyvom našej tradície, vidíme v týchto veršoch poverenie spoločenstva rozhodovať o všetkých veľkých a niekedy aj malicherných predpisoch. A naša pozornosť sa zameriava vyslovene na to. Ak chceš ako kresťan budovať spoločenstvo, tak poslúchaj, čo ti prikazuje. A cirkevné spoločenstvo, diecéza alebo aj rímske úrady majú veľa predpisov a nariadení. Aj naše malé spoločenstvo môže niekedy vyžadovať od svojich členov isté normy a nariadenia. Nikto nepopiera dôležitosť predpisov i poslušnosti pre život (akéhokoľvek a teda aj kresťanského) spoločenstva. Netreba však zabúdať, že tieto slová sú v tesnej blízkosti, v nadväznosti na prípad strateného brata, ktorý je opísaný v predchádzajúcich veršoch. My možno len tak povrchne prijímame túto informáciu o postupe spoločenstva až po vylúčenie, ale pozor, centrálnou pozornosťou spoločenstva je brat. Na jednej strane nám Ježiš hovorí, že (triezvy a trojstupňovo preskúšaný) postoj spoločenstva voči bratovi je záväzný aj v nebi, ale ... je potrebné podčiarknuť ešte dve skutočnosti.

*Nielen zväzovať.* Úloha a možnosti spoločenstva sú dvojité. Povedali by sme obojsmerné. Preto spoločenstvo nielen nariaďuje, ale aj oslobodzuje, nielen vylučuje, ale aj prijíma naspäť. To je veľmi dôležité, aby sme nezostali len pri tom, že spoločenstvo má len vykonávať moc ako azda nejakú svojvôľu. K tejto skutočnosti Ježiš dodáva ešte jednu dôležitú vec, ktorú by sme mohli nazvať jeho novinkou, obohatením dovtedajšieho zmýšľania. Všetkým nám totiž veľmi dobre a jasne znejú Ježišove doplnky, ktoré urobil pri reči na hore: Bolo vám povedané ... ale ja vám hovorím. Aj v tejto stati nachádzame niečo podobné. Môžete zväzovať a rozväzovať, ale Ježiš k tomu dodáva:

*A zasa vám hovorím.* Slová o modlitbe *za čokoľvek* nám takto začínajú znieť trochu inak, ako keď sú vytrhnuté z kontextu. To *čokoľvek,*  tu má nádych konkrétnej nemožnej udalosti. Tá nemožná udalosť je návrat brata, ktorý bol vylúčený. Nikto ho nemôže priviesť naspäť, len Božia milosť, ale k spolupráci s Božou milosťou je pozvané spoločenstvo. Ba čo viac, hocijaká dvojica zo spoločenstva. Ak sa dvaja zjednotia a budú sa modliť za strateného brata, vtedy je Bohu čokoľvek možné. Ľuďom je nemožné, aby sa spasili bohatí, ale Bohu je všetko možné. A k tejto všemohúcej možnosti je pozvaná komunita kresťanov.

Z tohto dôvodu by sme sa mali prestať pozerať na tieto verše len ako na garanciu rozhodovacej právomoci v komunite (takto by sa komunita mohla stať nejakým monštrom, ktoré rozhoduje a všetci v mene poslušnosti majú poslúchať, čo iste nie je pravým obrazom kresťanského spoločenstva) a tiež by sme mali prestať používať druhé dva verše na garanciu vypočutých modlitieb o konkrétne uzdravenie alebo obrátenie. Modlitba aj po týchto veršoch zostane tajomstvom a nie automatom. Tajomstvom, ktoré prezradí svoj výsledok veľmi často až po smrti. Ježiš však dáva školu svojmu spoločenstvu a chce mu jasne povedať, že jeho najvyššia dôstojnosť spočíva v tom, že môže v spoločenstve s ním zabezpečiť spásu svetu.

Veľkosťou komunity teda nie je zväzovať a rozväzovať, ale možnosť, právo, či veľké pozvanie komunity, ktorá zväzuje a rozväzuje, aby sa ešte viac sústredila na modlitbu a jednotu v modlitbe. Modlitba je viac ako posudzovať, viac ako vylúčiť a prijať. Veľkosť Cirkvi sa nemeria posvätnosťou dicéznych súdov alebo rímskych tribunálov. Najvyššími a najrozhodujúcejšími úkonmi Cirkvi nie sú cenzúry alebo exkomunikácie (ktoré sú potrebné) alebo ich odvolanie, najcennejším momentom Cirkvi je ten najjednoduchší úkon, ktorý môže vykonať hocikto v komunite. Ježiš nehovorí o celej komunite, dvaja, traja. Zjednotia sa v modlitbe za záchranu bratov, modlia sa k Otcovi za všetkých ľudí. Toto je väčšia sila než majú všetky vatikánske úrady. Ak za úradnými výrokmi cirkvi (spoločenstva) nie je túžba zjednocovať a modliť sa za bratov, tak sa každé kresťanské spoločenstvo premení na byrokratický aparát. Ono by však malo byť, ako nám to svedčí aj sv. Jakub, miestom, *kde sa milosrdenstvo vyvyšuje nad súdom.* (Jak 2,13)

Ak by sme chceli ešte plnšie porozumieť zmysel týchto slov, vráťme sa do Starého zákona, kde sú mnohé veci Nového zákona tajomne ukryté. Ponúka sa nám takto prekrásny **Žalm 133**:

Aké je dobré a milé, keď bratia žijú pospolu.

Je to sťa vzácny olej na hlave, čo steká na bradu,

na Áronovu bradu, čo steká na okraj jeho rúcha.

Sťa rosa na Hermone, čo padá na vrchy sionské.

Tam Pán udeľuje požehnanie a život naveky.

1. Obnov si svoj pohľad na stredisko – opýtaj sa sám seba, či stredom tvojho pohľadu sú zákony, predpisy, ktoré máme dodržiavať, alebo človek, brat, ktorý má byť zachránený, pre Boha i pre spoločenstvo.

2. Obnov si svoj pohľad na modlitbu – opýtaj sa na hlboké motivácie, pre ktoré sa modlíš. Je medzi nimi aj pôvab a bratská zhoda, je medzi nimi aj radosť, že sa modlím s Ježišom k Otcovi?

3. Sme spoločenstvo, ktoré len zväzuje a nevie rozväzovať?